## Odluka o porezima Grada Crikvenice

### NN 2/2003 (3.1.2003.), Odluka o porezima Grada Crikvenice

# GRAD CRIKVENICA

9

Na
osnovi odredbi članaka 30. - 44. Zakona o financiranju lokalne i područne
(regionalne) samouprave (»Narodne novine« br. 117/93, 69/97, 33/00, 73/00,
127/00 , 59/01, 107/01, 117/01) i članka 25. Statuta Grada Crikvenice (»Službene
novine« Primorsko-goranske županije broj 26/01), Gradsko vijeće Grada
Crikvenice, na 17. sjednici održanoj 16. prosinca 2002. godine, donijelo je

## ODLUKU

### o porezima Grada Crikvenice

I. OPĆE
ODREDBE

Članak 1.

Ovom Odlukom propisuju se vrste poreza koji pripadaju
Gradu Crikvenici, porezni obveznik, porezna osnovica, stope i visine poreza te
način obračuna i plaćanja poreza u skladu sa Zakonom.

II.
VRSTE POREZA

Članak 2.

Gradski porezi jesu:

1. prirez porezu na dohodak,

2. porez na potrošnju,

3. poreza na kuće za odmor,

4. porez na tvrtku ili naziv,

5. porez na nekorištene poduzetničke nekretnine.

III.
PRIREZ POREZA NA DOHODAK

Članak
3.

Prirez
porezu na dohodak plaća se na području Grada Crikvenice prema Zakonu o porezu
na dohodak (»Narodne novine« broj 127/00) i Pravilniku o porezu na dohodak
(»Narodne novine« broj 54/01).

Prirez porezu na dohodak plaća se na porez na dohodak
od nesamostalnog rada, porez na dohodak od samostalne djelatnosti, dohodak od
imovine i imovinskih prava, dohodak od kapitala i dohodak od osiguranja.

Članak 4.

Obveznik prireza na dohodak je fizička osoba koja
ostvaruje dohodak u Republici Hrvatskoj, a obveznik je poreza na dohodak prema
Zakonu o porezu na dohodak i ima prebivalište ili uobičajeno boravište na području
Grada Crikvenice.

Članak 5.

Osnovica prireza porezu na dohodak je porez na
dohodak utvrđen sukladno Zakonu o porezu na dohodak (»Narodne novine« broj
127/00) i Pravilniku o porezu na dohodak (»Narodne novine« broj 54/01).

Članak 6.

Prirez porezu na dohodak plaća se po stopi od 10% na
osnovicu iz članka 5. ove Odluke.

Prirez porezu na dohodak prihod je Proračuna Grada
Crikvenice.

IV.
POREZ NA POTROŠNJU

Članak 7.

Porez na potrošnju plaća se na potrošnju alkoholnih
pića (prirodna i specijalna vina, vinjak, rakija i žestoka pića), piva i
bezalkoholnih pića koji su prodani u ugostiteljskim objektima.

Članak
8.

Obveznik
poreza na potrošnju jest pravna i fizička osoba koja pruža ugostiteljske usluge
na području Grada Crikvenice.

Članak
9.

Osnovica
poreza na potrošnju jest prodajna cijena pića po kojoj se pića prodaju u
ugostiteljskim objektima umanjena za iznos poreza na dodanu vrijednost.

Porez
na potrošnju plaća se po stopi od 3% na osnovicu iz prethodnog stavka.

Članak
10.

Obveznik
poreza na potrošnju dužan je obračunati i platiti porez na potrošnju u rokovima
utvrđenim propisima koji važe za obračun i plaćanje poreza na dodanu
vrijednost.

Članak
11.

Nadzor
nad obračunavanjem i plaćanjem poreza na potrošnju obavlja Ministarstvo
financija - Porezna uprava, Područni ured Rijeka, Ispostava Crikvenica.

V. POREZ
NA KUĆE ZA ODMOR

Članak 12.

Kućom za odmor smatra se svaka zgrada ili dio zgrade
ili stan koji se koriste povremeno ili sezonski.

Kućom za odmor ne smatraju se gospodarstvene zgrade
koje služe za smještaj poljoprivrednih strojeva, oruđa i drugog pribora.

Članak 13.

Porez na kuće za odmor plaćaju pravne i fizičke osobe
koje su vlasnici kuća za odmor na području Grada Crikvenice u visini od 15,00
kuna po jednom četvornom metru korisne površine kuće za odmor.

Članak 14.

Rješenje o razrezu poreza na kuće za odmor donosi
Ministarstvo financija - Porezna uprava, Područni ured Rijeka, Ispostava
Crikvenica.

Porez na kuće za odmor plaća se u roku od 15 dana od
dana dostave rješenja o utvrđivanju toga poreza.

Članak 15.

Obveznici poreza na kuće za odmor dužni su tijelu iz članka
14. ove Odluke dostaviti podatke o kućama za odmor, koji se odnose na mjesto
gdje se nalaze ti objekti, korisnu površinu, te druge podatke potrebne za
razrez poreza na kuće za odmor, najkasnije do 31. ožujka godine za koju se utvrđuje
porez na kuće za odmor.

VI.
POREZ NA TVRTKU ILI NAZIV

Članak 16.

Naziv odnosno tvrtka jest ime pod kojim pravna
odnosno fizička osoba posluje, a dužna ju je istaknuti po posebnim propisima na
ulaze u prostore ili prostorije koje koristi za obavljanje svoje djelatnosti.

Članak 17.

Porez na tvrtku ili naziv plaćaju pravne ili fizičke
osobe koje su obveznici poreza na dobit ili poreza na dohodak i registrirane su
za obavljanje djelatnosti.

Osobe iz stavka 1. ovog članka koje u svom sastavu
imaju poslovne jedinice obveznici su poreza na tvrtku za svaku poslovnu
jedinicu.

Porez na tvrtku plaća se neovisno o tome je li tvrtka
istaknuta.

Poduzetnici početnici koji zapošljavaju najmanje
jednog (1) radnika na neodređeno vrijeme plaćaju porez na tvrtku uz sljedeće
pogodnosti:

a) 100 % oslobođenja poreza na tvrtku za prvu godinu
poslovanja,

b) 75 % oslobođenja poreza na tvrtku za drugu godinu
poslovanja,

c) 50 % oslobođenja poreza na tvrtku za treću godinu
poslovanja,

d) 25 % oslobođenja poreza na tvrtku za četvrtu
godinu poslovanja.

Članak 18.

Porez iz članka 16. ove Odluke plaća se u godišnjem
iznosu i to:

a) pravne osobe
(klasifikacija po Zakonu o računovodstvu)

– velika trgovačka društva                              2.000,00 kuna,

– srednje velika trgovačka
društva                  1.500,00 kuna,

– mala trgovačka društva                                600,00
kuna,

b) fizičke osobe koje
obavljaju djelatnost na temelju Zakona o obrtu:

– samostalni ugostitelji,
trgovačke i

zabavne radnje                                               600,00
kuna

– liječnici, stomatolozi,
odvjetnici i druga

 samostalna zanimanja                                     600,00
kuna

– financijske, tehničke i
poslovne usluge          400,00 kuna

– proizvodne djelatnosti                                  300,00 kuna

– ostali                                                           300,00
kuna.

Obveznici poreza na tvrtku iz članka 17. ove Odluke
koji tijekom cijele fiskalne godine ne obavljaju djelatnost, ne plaćaju porez
na tvrtku, ukoliko o istom predoče potvrdu izdanu od nadležnog tijela.

Ako se tvrtka upiše u registar tijekom godine plaća
se razmjerni dio poreza na tvrtku odnosno naziv iz prethodnog stav­ka ovog članka.

Članak 19.

Rješenje o razrezu poreza na tvrtku ili naziv donosi
Ministarstvo financija - Porezna uprava, Područni ured Rijeka, Ispostava
Crikvenica.

Porez na tvrtku ili naziv plaća se u roku od 15 dana
od dana dostave rješenja o razrezu poreza.

VII.
POREZ NA NEKORIŠTENE PODUZETNIČKE NEKRETNINE

Članak
20.

Porez
na nekorištene poduzetničke nekretnine plaća se na nekretnine namjenjene
obavljanju poduzetničke djelatnosti koje se ne koriste.

Pod
nekorištenim poduzetničkim nekretninama iz stavka 1.ovoga članka smatraju se
nekretnine u kojima se ne obavlja djelatnost godinu dana prije godine za koju
se utvrđuje porez.

Članak
21.

Porez
na nekorištene poduzetničke nekretnine plaća fizička ili pravna osoba, vlasnik
nekretnine iz članka 20.

Porez
iz stavka 1. ovog članka plaća se 15,00 kuna po četvornom metru korisne površine
poduzetničke nekretnine.

Članak
22.

Rješenje
o razrezu poreza na nekorištene poduzetničke nekretnine donosi Ministarstvo
financija - Porezna uprava, područni ured Rijeka, Ispostava Crikvenica.

Porez
na nekorištene poduzetničke nekretnine plaća se u roku od 15 dana od dana
dostave rješenja o razrezu poreza.

Članak
23.

Obveznici
poreza dužni su tijelu iz članka 22. ove Odluke dostaviti podatke o nekorištenim
poduzetničkim nekretninama najkasnije do 31. ožujka tekuće godine za koju se
porez razrezuje.

VIII. NAČIN
UTVRĐIVANJA I NAPLATE POREZA

Članak
24.

Poslove
u svezi s utvrđivanjem, evidentiranjem, nadzorom, naplatom i ovrhom radi
naplate poreza iz članka 2. ove Odluke obavljat će Ministarstvo financija -
Porezna uprava, Područni ured Rijeka, Ispostava Crikvenica.

Poreznoj
upravi za poslove utvrđivanja, evidentiranja, nadzora, naplate i ovrhe radi
naplate poreza iz članka 2. ove Odluke pripada naknada u iznosu od 5% od ukupno
naplaćenih prihoda.

Članak
25.

Ovlašćuje
se nadležna organizacija za platni promet zadužena za naplatu javnih prihoda da
naknadu iz članka 24. stavak 2. ove Odluke, Ministarstvo financija - Porezna
uprava, Područni ured Rijeka, Ispostava Crikvenica obračuna i uplati u Državni
proračun i to do zadnjeg dana u mjesecu za protekli mjesec.

 Članak 26.

Glede
utvrđivanja, naplate, povrata poreza, žalbenog postupka, prekršajnog postupka,
zastare i svih ostalih postupovnih radnji primjenjivat će se propisi Općeg
poreznog zakona (»Narodne novine« br. 127/00 i 86/01).

IX.
PRIJELAZNE I ZAVRŠNE ODREDBE

Članak 27.

Stupanjem na snagu ove Odluke prestaje važiti Odluka
o porezima Grada Crikvenice (»Službene novine« Primorsko-goranske županije broj
23/01 i 3/02).

Članak 28.

Ova Odluka stupa na snagu osmog dana od dana objave u
»Narodnim novinama«, a primjenjuje se od 1. siječnja 2003. godine.

Klasa: 410-01/02-01/13
Urbroj: 2107/01-02-02-3
Crikvenica, 16. prosinca 2002.

Predsjednik
Gradskog vijeća Grada Crikvenice  **Nikola****Šaban****,** v. r.

Odluka, NN 2/2003-9